Doložka zlučiteľnosti

nariadenia vlády Slovenskej republiky
 s právom Európskych spoločenstiev a Európskej únie

1.	Predkladateľ nariadenia vlády: Vláda Slovenskej republiky.

2.	Názov návrhu nariadenia vlády: Návrh nariadenia vlády Slovenskej republiky o minimálnych požiadavkách na zaistenie bezpečnosti a ochrany zdravia pri práci vo výbušnom prostredí.

3.	Problematika návrhu nariadenia vlády:
a) je upravená v práve Európskych spoločenstiev:

-	pramene primárneho práva: v čl. 136 a 137 Zmluvy o založení  ES v platnom znení, ktoré upravujú spoluprácu v sociálnej oblasti a v rámci nej aj záležitosti dotýkajúce sa zlepšovania najmä pracovného prostredia s ohľadom na ochranu zdravia a bezpečnosti pracovníkov;
-	pramene sekundárneho práva: v Smernici Európskeho parlamentu a Rady 1999/92/ES zo 16. decembra 1999 o minimálnych požiadavkách na zlepšenie bezpečnosti a ochrany zdravia pracovníkov potenciálne ohrozených výbušným prostredím (15. samostatná smernica v zmysle článku 16 ods. 1 smernice 89/391/EHS);

b) nie je upravená v primárnom ani v sekundárnom práve Európskej únie; 

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky Slovenskej republiky vo vzťahu k Európskym spoločenstvám  a Európskej únii:
a) identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení  Slovenskej republiky k Európskej únii: 
- záväzok Slovenskej republiky vyplýva z čl. 53 a z čl. 54 Aktu o podmienkach pristúpenia pripojenom k Zmluve o pristúpení  Slovenskej republiky k Európskej únii.

b) identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení  Slovenskej republiky k Európskej únii: 
Prechodné obdobia nie sú. 

c) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca,

Termínom na prebratie tejto smernice do vnútroštátneho právneho poriadku Slovenskej republiky bol 1. máj 2004.

Predmetná smernica bola zaradená do Uznesenia vlády SR č. 962 z 10. októbra 2001 k Návrhu na určenie gestorského ústredného orgánu štátnej správy zodpovedného za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov v časti 13. Sociálna politika a zamestnanosť, bode č. 113.  

d) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
Proti Slovenskej republike nebolo začaté vo veci nesplnenia povinnosti prebrať predmetnú smernicu 99/92/ES žiadne konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.

e) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia.

Predmetná smernica 1999/92/ES je plne prebratá do nariadenia vlády Slovenskej republiky  č.  493/2002 Z. z. o minimálnych požiadavkách  na zaistenie bezpečnosti  a ochrany zdravia pri práci vo výbušnom prostredí (platné od 24.08.2002, účinné od 01.01.2003).
Príprava navrhovanej právnej úpravy je odôvodnená zrušením zákona Národnej rady Slovenskej republiky  č. 330/1996 Z. z. o bezpečnosti a ochrane zdravia pri práci v znení neskorších predpisov, čím stratí právnu oporu v súčasnosti platné nariadenie vlády Slovenskej republiky  č. 493/2002 Z. z. 
  
5.	Stupeň zlučiteľnosti návrhu nariadenia vlády s právom Európskych spoločenstiev a právom Európskej únie:
a)	Úplný.

6.	Gestor a spolupracujúce rezorty: Ministerstvo práce, sociálnych vecí a rodiny Slovenskej republiky.